text: অটোয়া () উত্তর আমেরিকা মহাদেশের উত্তরভাগীয় রাষ্ট্র কানাডার রাজধানী শহর। শহরটি কানাডার অন্টারিও প্রদেশের দক্ষিণ-পূর্ব অংশে কেবেক প্রদেশের সাথে সীমানাতে, গাতিনো নদী, রিদো নদী ও অটোয়া নদী তিনটির সঙ্গমস্থলে অবস্থিত। অটোয়া নদী অন্টারিও ও কেবেক প্রদেশের মধ্যে প্রাকৃতিক সীমান্ত গঠন করেছে।  শহর থেকে অটোয়া নদীর অপর পাড়ে কেবেক প্রদেশ অবস্থিত। জনসংখ্যার বিচারে অটোয়া দেশটির চতুর্থ বৃহত্তম মহানগর এবং অন্টারিও প্রদেশের ২য় বৃহত্তম শহর।
  মহানগর এলাকাসহ এর লোকসংখ্যা প্রায় ১২ লক্ষ । জিম ওয়াটসন বর্তমানে অটোয়ার নগরপাল।
  
  কানাডার কেন্দ্রীয় সরকার অটোয়া শহরের বৃহত্তম চাকুরিদাতা প্রতিষ্ঠান, তাই শহরের বহু লোক সরকারী চাকুরী করেন। আরও অনেকে স্বাস্থ্যসেবা, বাণিজ্য, শিক্ষা ও যোগাযোগ খাতে কাজ করেন। পর্যটন শিল্প শহরটির অন্যতম প্রধান অর্থনৈতিক খাত। কাঠ, মণ্ড ও কাগজ, প্রকৌশল, খাদ্য প্রক্রিয়াকরণ এবং প্রকাশনা প্রধান শিল্প। অটোয়াতে বহুশত ব্যবসা প্রতিষ্ঠান ইলেকট্রনীয় যন্ত্র, কম্পিউটার ও এর বিভিন্ন যন্ত্রাংশ, সফটওয়্যার (কম্পিউটার নির্দেশনাসামগ্রী) ও অন্যান্য উচ্চ প্রযুক্তির পণ্য উৎপাদন করে।
  
  অটোয়া এলাকাতে বহু শতাব্দী আগে আদিবাসী আমেরিকীয় জাতির লোকেরা বাস করত। ১৬১৩ সালে সাম্যুয়েল দ্য শঁপ্যলাঁ সম্ভবত প্রথম ইউরোপীয় হিসেবে এলাকাটি পরিদর্শন করেন। খ্রিস্টীয় ১৭শ শতকেই অন্যান্য ফরাসি অভিযাত্রী ও বণিকেরা এই অঞ্চলের নদীগুলি ধরে ভ্রমণ করা শুরু করে। ১৭শ শতকের শেষের দিকে এসে ইংরেজরা অঞ্চলটি নিয়ন্ত্রণ করা শুরু করে। ১৮২৬ সালে জন বাই নামের একজন ব্রিটিশ প্রকৌশলী এলাকাতে রিদো খাল নির্মাণ করা শুরু করেন। খালটি অটোয়া নদীকে অন্টারিও হ্রদের সাথে যুক্ত করে। বহু নির্মাণ শ্রমিক খালটির খননকাজে অংশগ্রহণ করতে আসে। খালের নির্মাণস্থলের কাছেই অন্টারিও প্রদেশের পূর্বপ্রান্তে, অটোয়া নদীর দিকে মুখ করে উঁচু পাহাড়ের উপর বাইটাউন নামের একটি বসতি গড়ে ওঠে। ১৮৫৫ খ্রিস্টাব্দে বসতিটির নাম বদলে অটোয়া নামের আদিবাসী আমেরিকান জাতির নামে অটোয়া রাখা হয় এবং একটি শহরের মর্যাদা দেওয়া হয়। সেসময় একদিকে অন্টারিও প্রদেশের কিংসটন ও টরন্টো শহর ও অপর দিকে কেবেক প্রদেশের কেবেক ও মোঁরেয়াল শহরের মধ্যে রাজনৈতিক দ্বন্দ্ব ছিল। এর সমাধান হিসেবে ১৮৫৭ সালে ব্রিটেনের রাণী ভিক্টোরিয়া অটোয়াকে কানাডার রাজধানী ঘোষণা করেন। ২০০১ সালে স্থানীয় অনেকগুলি পৌরসভাকে অটোয়ার অঙ্গীভূত করে নেওয়া হলে নগরীর আয়তন ও জনসংখ্যা উল্লেখযোগ্য পরিমাণে বৃদ্ধি পায়।
  
  অটোয়া কানাডার বৃহত্তম ফরাসি ভাষাভাষী শহরগুলির একটি; এখানকার অর্ধেকেরও বেশি অধিবাসী ফরাসি ভাষাতে কথা বলে। অটোয়া শহরে বেশ কিছু শিক্ষা ও সাংস্কৃতিক প্রতিষ্ঠান অবস্থিত। এদের মধ্যে জাতীয় শিল্পকলা কেন্দ্র ও কানাডার জাতীয় চিত্রশালা উল্লেখযোগ্য।
  
  গ্যালারি
  
  তথ্যসূত্র 
  
  বিষয়শ্রেণী:কানাডার শহর
  বিষয়শ্রেণী:উত্তর আমেরিকার রাজধানী
title: অটোয়া